Zima

U bijelom krznenom kaputu i haljini od bijele čipke gospođa Zima je pokucala na moja vrata. Čvrsto me je zagrlila svojim ledenim rukama i pozdravila hladnim dahom.

Zima ni ovog puta nije stigla sama. Sa sobom je dovela svoje hladne prijatelje, vjetar i snježne oblake. Oblaci kao bijele lađe plove nebom i prosipaju snježni prah na nas. Sve je bijelo i svjetlucavo. Nježne bijele pahuljice kao blistave zvjezdice lepršaju zrakom. Padaju na krovove, prekrivaju ulice i pletu srebrnu čipku na prozorima dječjih soba. Umorne i promrzle grane drveća nisu više gole. Zima ih je obukla u bijele haljine s dugim čipkastim rukavima i ukrasila svjetlucavim biserima. Krovovi kuća okićeni snijegom i ledom, ponosno pokazuju svoje bijele šešire. Mraz je na prozorima naslikao slike od kristala. Promrzli vrapci sjede u svojim malenim gnijezdima skupljenih krila i drhte na hladnom zraku. Ne čuje se njihovo veselo cvrkutanje. Čuje se samo fijuk vjetra koji izvodi svoj zimski koncert, igrajući se sa snježnim pahuljama, a one kao balerine plešu dok nježno ne padnu na rumena dječja lica. Dječaci i djevojčice, obučeni u toplu odjeću sa osmjehom na licu trče po snijegu.

Volim kad stigne zima, iako mi je tad hladno i oštar mraz me štipa po obrazima. Sve oko mene postaje lijepo i čisto i svuda vlada čudan mir.

Doris Sekirnik

3. Razred

OŠ Nedelišće

Mentor: Marija Kovač